text: Mord-mistænkt anholdt i Sønderjylland
  12 januar 2015 kl. 20.05
  En 32-årig mand fra Vestfyn blev mandag eftermiddag anholdt på en adresse i Sønderjylland. Manden mistænkes for at have dræbt kvinden, som blev fundet i en plastsæk ved Langå nær Randers.
  Østjyllands Politi valgte søndag at offentliggøre billedet af den dræbte kvinde.
  - Vi har fået over 200 henvendelser, det er rigtigt godt, siger vicepolitiinspektør Jesper Bøjgaard Madsen fra Østjyllands Politi til Ritzau.
  Det var netop et tip fra en borger lidt over mandag middag, som løste gåden.
  Derefter gik det stærkt. Lidt før klokken 16 blev en 32-årig mand anholdt i Sønderjylland og sigtet for at have dræbt hende, fremgår det af en pressemeddelelse.
  Politiet mener, at kvinden blev dræbt på mandens bopæl på det vestlige Fyn.
  - Det er sket først på ugen, siger Jesper Bøjgaard.
  Kvinden er fra et nordafrikansk land og opholdt sig i Danmark på et turistvisum.
  Om hendes forhold til den anholdte mand nøjes Jesper Bøjgaard med at sige, at "de kendte hinanden i forvejen".
  Hvordan den anholdte stiller sig til sigtelsen for manddrab, vides mandag aften ikke.
  Østjyllands Politi kan ikke udtale sig om et eventuelt motiv til forbrydelsen.
  Tirsdag overtager efterforskere fra Fyns Politi drabssagen.
  En dommer på Fyn skal tirsdag i et grundlovsforhør afgøre, om der er grundlag for at varetægtsfængsle den 32-årige mand.
  